Il-Kummissjoni Ewropea - Stqarrija għall-istampa Unjoni tas-Sigurtà: jidħlu fis-seħħ regoli ġodda dwar Sistema ta' Informazzjoni ta' Schengen imsaħħa Is-SIS hi s-sistema ta' kondiviżjoni ta' informazzjoni l-aktar użata fl-Ewropa għas-sigurtà u l-ġestjoni tal-fruntieri. Il-bażi tad-data aġġornat, li matul l-2017 l-awtoritajiet nazzjonali kkonsultawh aktar minn ħames biljun darba, se jgħin biex il-gwardji tal-fruntiera jissorveljaw aħjar min qed jaqsam il- fruntieri tal-UE; se jkun ta' appoġġ għall-pulizija u l-infurzar tal-liġi biex jinqabdu kriminali u terroristi perikolużi; u joffru protezzjoni akbar għat-tfal neqsin u adulti vulnerabbli, b'konformità mar-regoli l-ġodda dwar il-protezzjoni tad-data. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: "Illum qed nagħlqu distakk ta' sigurtà kritiku fl-UE. L-Istati Membri se jkollhom l-obbligu li jintroduċu allerti ta' terroriżmu fis-Sistema ta' Informazzjoni ta' Schengen imsaħħa. Kull min huwa ta' theddida m'għandux jibqa' għaddej mingħajr ma jinduna ħadd bih: l-interoperabbiltà tas-SIS mas-sistemi l- oħra ta' informazzjoni tagħna għas-sigurtà, il-fruntieri u l-migrazzjoni se tiżgura li fil-futur qrib nikkollegaw kif suppost il-punti kollha fuq l-iskrins tar-radar tagħna." Il-Kummissarju għall-Unjoni tas-Sigurtà Julian King qal: "Is-SIS hija għodda ewlenija għas-sigurtà fl-UE, li tippermetti lill-awtoritajiet nazzjonali biex jaqbdu kriminali u terroristi madwar l-Ewropa kollha. L-obbligu l-ġdid biex jinħolqu allerti fis-SIS se jgħin biex l-Ewropa ssir aktar sigura - speċjalment fil-ġlieda kontra t-terroriżmu - bħala parti mill-isforzi usa' tagħna biex insaħħu l- kondiviżjoni tal-informazzjoni u biex naraw li s-sistemi ta' informazzjoni tagħna jaħdmu flimkien b'mod aktar effikaċi." Mil-lum jibdew japplikaw regoli ġodda dwar l-allerti relatati mat-terroriżmu: Viġilanza akbar għal reati terroristiċi: Mil-lum, l-awtoritajiet nazzjonali għandhom l-obbligu li joħolqu allert tas-SIS għall-każijiet kollha relatati ma' reati terroristiċi. Sal-aħħar tal-2019, l- Istati Membri se jkunu meħtieġa wkoll li jinformaw lill-Europol dwar senjalazzjonijiet marbuta mat-terroriżmu, li se jgħin biex nikkollegaw il-punti kollha fil-livell Ewropew. Regoli aktar b'saħħithom għall-protezzjoni tad-data: Ir-regoli l-ġodda ġew allinjati mar- Regolament Ġenerali dwar il-Protezzjoni tad-Data u d-Direttiva tal-Pulizija dwar il-protezzjoni tad-data. Numru ta' funzjonalitajiet ġodda fis-SIS se jiġi implimentat f'fażijiet, iżda s-sistema trid tkun kompletament operattiva fl-Istati Membri tliet snin wara d-dħul fis-seħħ tal-leġiżlazzjoni: Twissijiet ġodda fuq kriminali u fuq deċiżjonijiet ta' ritorn: Ir-regoli l-ġodda se jippermettu li jinħarġu allerti tas-SIS għal persuni mhux magħrufin li jkunu mfittxija b'rabta ma' reat. Barra minn hekk, ġiet introdotta kategorija ġdida ta' allert għal "deċiżjonijiet ta' ritorn" biex jitjieb l-infurzar tad-deċiżjonijiet ta' ritorn maħruġa għal ċittadini ta' pajjiżi terzi b'soġġorn irregolari; Dispożizzjonijiet aktar b'saħħithom dwar tfal neqsin u persuni fil-bżonn: L-awtoritajiet nazzjonali se jkunu jistgħu joħorġu allerti preventivi dwar persuni li għandhom il-bżonn ta' protezzjoni, flimkien ma' allerti eżistenti dwar persuni neqsin; Infurzar ta' projbizzjonijiet fuq id-dħul: Issa se jkun obbligatorju li tiddaħħal fis-SIS kull projbizzjoni fuq id-dħul maħruġa għal ċittadini ta' pajjiżi terzi li tipprojbixxihom milli jidħlu fiż- żona Schengen; Fid-diskors tiegħu dwar l-Istat tal-Unjoni tal-2016, il-President Juncker enfasizza l-importanza li jingħelbu n-nuqqasijiet attwali fil-ġestjoni tad-data u li titjieb l-interoperabbiltà tas-sistemi ta' informazzjoni eżistenti. Wieħed mill-pedamenti ta' din il-ħidma hija s-Sistema ta' Informazzjoni ta' Schengen (SIS) imsaħħa. Bħala riżultat ta' evalwazzjoni komprensiva tas-SIS li saret fl-2016, ġew identifikati xi oqsma fejn jista' jsir titjib operazzjonali u tekniku. Il-proposti leġiżlattivi ppreżentati mill-Kummissjoni f'Diċembru 2016 implimentaw ir-rakkomandazzjonijiet stipulati f'dan ir-rapport ta' evalwazzjoni kif ukoll l-impenn li sar mill-President Juncker fid-diskors tiegħu dwar l-Istat tal-Unjoni tal-2016. Il- koleġiżlaturi adottaw il-proposti tal-Kummissjoni f'Novembru 2018. Is-Sistema ta' Informazzjoni ta' Schengen (SIS) hija sistema ta' informazzjoni ċentralizzata fuq skala kbira li tappoġġa l-kontrolli mal-fruntieri esterni ta' Schengen u ttejjeb l-infurzar tal-liġi u l- kooperazzjoni ġudizzjarja fi 30 pajjiż madwar l-Ewropa. Attwalment fiha madwar minn 79 miljun rekord, u ġiet ikkonsultata ħames (5) biljun darba fl-2017. B'mod partikolari, is-SIS tipprovdi informazzjoni dwar individwi li ma jkollhomx id-dritt li jidħlu jew li jibqgħu fiż-żona Schengen, persuni mfittxija fir-rigward ta' attivitajiet kriminali u persuni neqsin, kif ukoll dettalji dwar ċerti oġġetti mitlufa jew misruqa (pereżempju karozzi, armi tan-nar, dgħajjes u dokumenti tal-identità) u data meħtieġa biex tiġi lokalizzata persuna u tiġi kkonfermata l-identità tagħha. Għal Aktar Informazzjoni Stqarrija għall-Istampa - Unjoni tas-Sigurtà: Il-Kummissjoni tipproponi li ssaħħaħ is-Sistema ta' Informazzjoni ta' Schengen biex tiġġieled aħjar t-terroriżmu u l-kriminalità transfruntiera Is-sit web tad-DĠ HOME – Sistema ta' Informazzjoni ta' Schengen Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Unjoni_tas-Sigurt___jid_lu_fis-se___regoli__odda_dwar_Sistema_ta__Informazzjoni_ta__Schengen_imsa__a.pdf